У Првом светском рату Галиција је била поприште тешких борби између аустроугарске и руске војске. Русија је 1914. заузела део Галиције (види: Битка код Лавова (1914), Опсада Пшемисла), али су их отуда отерале комбиноване немачке и аустроугарске снаге 1915. Након расула Аустроугарске 1918, пољска влада у Варшави је Галицију формално припојила Пољској. То је изазвало отпор Украјинаца који су у новембру 1918. подигли устанак и основали независну владу у Лавову. Пољска војска је до пролећа 1919. заузела целу Галицију, иако се борбе настављају током читаве године. Маја и децембра 1919. савезници Антанте су признали пољске претензије на Галицију. Совјетско-пољским уговором у Риги 1921. Совјети су пристали на успостављање старе границе Галиције. То је марта 1923. потврдила конференција амбасадора.